U petak 24. travnja 2015. u Osnovnoj školi Monte Zaro Pula održan je završni dio Festivala znanosti 2015. na temu „Sunce“.

 Godina 2015. se u cijelom svijetu obilježava kao Međunarodna godina svjetlosti. Festival znanosti je manifestacija kojoj je cilj približiti znanost učenicima, odnosno informirati ih o aktivnostima i rezultatima na području znanosti te motivirati učenike za istraživanje i stjecanje novih znanja i kompetencija.

 U organizaciji školske psihologinje Marije Crnković Festival je započeo 20. travnja 2015. kada je u suradnji s ravnateljicom Brankom Sironić, stručnim suradnicima, učiteljima i učenicima formirala grupe po edukativnim radionicama.

U sklopu Festivala znanosti u organizaciji školske knjižnice objavljen je foto natječaj na kojem je uvjerljivo pobijedila učenica šestašica Alisa Mešić kojoj su knjižničarka Dragica Pršo i ravnateljica Branka Sironić uručile diplomu za najbolju fotografiju i zahvalnice ostalim sudionicima.

 Učitelj biologije Alen Crnković je s učenicima 7. b razreda posjetio Sveučilišnu knjižnicu u Puli. Učenici su sudjelovali na sedam edukativnih radionica na kojima su naučili o važnosti Sunca, njegove svjetlosti i topline za razvoj života na planeti Zemlji.

U završnom dijelu Festivala u školi su održane radionice: „Ljetno sunce“ pod vodstvom učiteljice talijanskoga jezika Lare Jurčić Matošević i pedagoginje Petre Jureša, korelacijska glazbeno - engleska radionica pod dirigentskim palicama Štefice Martinić, učiteljice glazbene kulture i učiteljice engleskoga jezika Mirjane Ajhorn. Radionicu „Sunčev sustav“ vodile su učiteljica matematike Milica Dragičević i učiteljica katoličkog vjeronauka Antonija Babić. Izrade Power Point prezentacija o Suncu održali su učiteljica tjelesno zdravstvene kulture Lori Bogdan, učiteljica talijanskoga jezika Manuela Mišan i učitelj informatike Zlatko Lasek. U radionici „Heliocentrični sustav“ s učiteljicom povijesti Valentinom Miletović-Anić i učiteljem povijesti Davidom Orlovićem učenici su izrađivali plakate na teme heliocentričnog sustava i mitoloških bogova Sunca. Radionicu „Duga“ održali su učitelj fizike i matematike Salko Noćajević i učiteljica likovne kulture Rosana Zupičić Smoković. Humoristični igrokaz „Sunce Žarko“ pripremili su učitelji hrvatskoga jezika Karla Virgilio i Vladimir Papić koji se učenicima najviše svidio. Posebne pohvale učiteljicama razredne nastave Rozani Cerin, Gordani Ružić-Stanojević, Ljiljani Tončinić i Jolandi Sanković koje su sa svojim razrednim odjeljenjima odradile zaista izvrsne i zanimljive radionice izrade plakata u kojima su svi učenici veselo sudjelovali i pritom se zabavljali.

 Cijelu znanstvenu priču Festivala popratile su naše vrijedne školske novinarke: Gabrijela Janjić, Laura Nađ, Lucia Ugrčić, Lucija Pranjković i Lea Šipetić pod budnim okom knjižničarke Dragice Pršo. Fotografijama i hvalevrijednom reportažom ovjekovječile su predan rad, trud i angažman učenika Osnovne škole Monte Zaro i njihovih učitelja. Pohvaljujemo sve učenike na angažmanu i iskazanom trudu, zahvaljujemo se svim učiteljima i stručnim suradnicima na kreativnim radionicama, a posebno pohvaljujemo učenike prvih razreda na snimljenom edukativnom videu.

 Projektni dan je završio prezentacijom svih aktivnosti u dva dijela. U prvom dijelu svoje radove su predstavili učenici razredne nastave dok su u drugom dijelu učenici predmetne nastave upoznali svoje mlađe suučenike sa svojim radovima.

Na kraju vrlo kreativnog i radnog dana ravnateljica Branka Sironić je zahvalila svima na sudjelovanju i poželjela sunčani vikend. Iako je vani bilo oblačno vrijeme u školi je vladala prava sunčana atmosfera.

Kao završetak ove naše priče izdvojili smo najzanimljivije dojmove učenika.

„Bilo mi je zabavno i vrlo poučno, te bih željela češće ovakve događaje u školi.“ Nina Pršo, 6.a

„Radionica u kojoj sam sudjelovala zove se „Heliocentrični sustav“. Bilo mi je lijepo, vrlo poučno i jako sam ponosna što sam svojim radom doprinijela obilježavanju Festivala znanosti.“ Alisa Mešić, 6.a

„Bilo mi je lijepo u razgledavanju vrijednih radova u radionici pod imenom „Duga.“ Kolažom su radili krugove i lijepili ih u oblik duge, a učitelj Salko Noćajević nam je pokazao kako nastaje duga uz pomoć grafoskopa, cd-a i jabuke.“ Ardita Ćenaj, 5.a

„Posebno mi se svidjela radionica pod nazivom „Ljetno sunce“ zato jer su se učenici potrudili da ispadne lijepo. Izrađivali su figurice od plastelina što me se posebno dojmilo“. Mateo Kajasa, 6.a

„Svidjela mi se prezentacija o sunčevom sustavu. Jako mi se svidjela radionica koju je vodio učitelj Salko Noćajević. Oduševila me povijesna grupa koja je ispričala predivnu priču o bogovima sunca kroz povijest.“ Frane Puh, 8.a

„Svidjela mi se predstava, prezentacija koju je prikazao učitelj Zlatko Lasek, ali mi se najviše svidjela povijesna grupa u kojoj sam i sam aktivno sudjelovao.“ Bruno Korda, 8.b

„Napravio sam prezentaciju o Sunčevom sustavu i pokazao je svojim suučenicima i na to sam jako ponosan. Bilo mi je lijepo vidjeti radove drugih grupa. U svemu sam uživao.“ Dino Ibrahimović, 8.a

(učiteljica hrvatskog jezika Katja Mezulić i pedagog Saša Jureša)